
Եվրասիական տնտեսական միությունում ապրանքների 
էլեկտրոնային առևտրի մասին

Եվրասիական տնտեսական միության անդամ պետությունները, այսուհետ՝ անդամ պետություններ,
հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) վրա,
հաստատելով տնտեսական համագործակցությունը զարգացնելու և առևտրատնտեսական կապերն ընդլայնելու մտադրությունը,
ընդունելով Եվրասիական տնտեսական միության (այսուհետ՝ Միություն) ներքին շուկայի գործունեության ապահովման և դրա անդամ պետությունների տնտեսությունների զարգացման գործում ապրանքների փոխադարձ էլեկտրոնային առևտրի կարևոր դերն ու նշանակությունը,
ձգտելով այդ նպատակով պայմաններ ապահովել ապրանքների փոխադարձ էլեկտրոնային առևտրի զարգացման և իրականացման, ինչպես նաև Միությունում ապրանքների էլեկտրոնային առևտրի մասնակիցների իրավունքների պաշտպանության համար, 
ցանկանալով սահմանել Միությունում ապրանքների փոխադարձ էլեկտրոնային առևտրի կազմակերպման և իրականացման կանոնները,
հիմնվելով Միությունում ապրանքների փոխադարձ էլեկտրոնային առևտրի մասնակիցների նկատմամբ խտրականության բացառման սկզբունքների վրա, 
համաձայնեցին հետևյալի մասին.

Հոդված 1
Համաձայնագրի առարկան և կիրառման ոլորտը
1.	Սույն համաձայնագիրն ուղղված է Միության ներքին շուկայում էլեկտրոնային առևտրի մասնագիտացված մասնակիցների կողմից իրականացվող՝ «Ինտերնետ» տեղեկատվական-հեռահաղորդակցական ցանցի օգտագործմամբ սպառողին հեռավար եղանակով ապրանք առաջարկելու և (կամ) իրացնելու մասով ձեռնարկատիրական գործունեության (այսուհետ՝ ապրանքների փոխադարձ էլեկտրոնային առևտուր) կարգավորմանը։
Սույն համաձայնագիրը տարածվում է ապրանքների փոխադարձ էլեկտրոնային առևտրի հետ կապված իրավահարաբերությունների վրա, որոնց շրջանակներում ապրանքների էլեկտրոնային առևտրի մասնագիտացված մասնակիցներից առնվազն մեկը կամ սպառողն այլ անդամ պետության անձ է։
2.	Ապրանքների փոխադարձ էլեկտրոնային առևտրի հետ կապված իրավահարաբերությունները կարգավորվում են նաև Պայմանագրով, Միության իրավունք կազմող այլ միջազգային պայմանագրերով և ակտերով ու անդամ պետությունների օրենսդրությամբ։
3.	Սույն համաձայնագիրը չի տարածվում էլեկտրոնային առևտրի շրջանակներում ձեռք բերված ապրանքները Միության մաքսային սահմանով տեղափոխելու հետ կապված իրավահարաբերությունների վրա։
Սույն համաձայնագիրը չի տարածվում բորսային (կազմակերպված) առևտրի, ինչպես նաև արժեթղթերի և արժութային արժեքների վաճառքի հետ կապված հարաբերությունների վրա։




Հոդված 2 
Սահմանումները
1.	Սույն համաձայնագրի նպատակներով գործածվում են հասկացություններ, որոնք ունեն հետևյալ իմաստը՝
հարակից ծառայություններ մատուցող անձ՝ անդամ պետության տարածքում գրանցված իրավաբանական անձ կամ անդամ պետությունում մշտական բնակության վայր ունեցող ֆիզիկական անձ, որը ձեռնարկատիրական գործունեություն է իրականացնում (ունի ձեռնարկատիրական գործունեություն իրականացնելու իրավունք) առանց իրավաբանական անձի կազմավորման, ինչպես նաև անդամ պետության օրենսդրությանը համապատասխան՝ որպես անհատ ձեռնարկատեր գրանցված ֆիզիկական անձ, որոնք մատուցում են հարակից ծառայություններ.
էլեկտրոնային փաստաթղթաշրջանառության ազգային օպերատոր՝ անդամ պետության տարածքում գրանցված իրավաբանական անձ, որը համապատասխանում է էլեկտրոնային փաստաթղթաշրջանառության ոլորտում այդ անդամ պետության օրենսդրությամբ սահմանված պահանջներին և ապահովում է իրավաբանական ուժ ունեցող էլեկտրոնային փաստաթղթերի փոխանակումը.
էլեկտրոնային առևտրային հարթակի օպերատոր՝ անդամ պետության տարածքում գրանցված իրավաբանական անձ կամ անդամ պետության օրենսդրությանը համապատասխան՝ որպես անհատ ձեռնարկատեր գրանցված ֆիզիկական անձ, որը տիրապետում է էլեկտրոնային առևտրային հարթակին և (կամ) կառավարում այն, վաճառողներին ու սպառողներին տրամադրում է էլեկտրոնային առևտրային հարթակի օգտագործմամբ՝ ապրանքի իրացման հետ կապված ծառայություններ.
բաց տվյալներ՝ անդամ պետությունների օրենսդրությանը, Միության իրավունքը կազմող միջազգային պայմանագրերին և ակտերին համապատասխան հանրամատչելի տեղեկատվություն, որը վերաբերում է ապրանքների փոխադարձ էլեկտրոնային առևտրի իրականացմանը, անդամ պետությունների պետական իշխանության մարմինների կամ Եվրասիական տնտեսական հանձնաժողովի կողմից տրամադրվում է անձանց անսահմանափակ շրջանակին՝ այն «Ինտերնետ» տեղեկատվական-հեռահաղորդակցական ցանցում տեղադրելու միջոցով.
անձնական տվյալներ՝ անդամ պետության օրենսդրությանը համապատասխան ցանկացած տեղեկատվություն, որն ուղղակիորեն կամ անուղղակիորեն վերաբերում է սահմանված կամ սահմանվող ֆիզիկական անձին (անձնական տվյալների սուբյեկտին)
սպառող՝ անդամ պետությունում մշտական բնակության վայր ունեցող կամ դրա տարածքում ժամանակավորապես գտնվող ֆիզիկական անձ, որը «Ինտերնետ» տեղեկատվական-հեռահաղորդակցական ցանցի միջոցով մտադիր է ձեռք բերել կամ ձեռք է բերում ապրանք՝ բացառապես անձնական (կենցաղային) կարիքների համար, որոնք կապված չեն ձեռնարկատիրական գործունեության իրականացման հետ.
վաճառող՝ անդամ պետության տարածքում գրանցված իրավաբանական անձ կամ անդամ պետությունում մշտական բնակության վայր ունեցող ֆիզիկական անձ, որը ձեռնարկատիրական գործունեություն է իրականացնում (ունի ձեռնարկատիրական գործունեություն իրականացնելու իրավունք) առանց իրավաբանական անձի կազմավորման, ինչպես նաև, անդամ պետության օրենսդրությանը համապատասխան՝ որպես անհատ ձեռնարկատեր գրանցված ֆիզիկական անձ, որոնք ինքնուրույն կամ էլեկտրոնային առևտրային հարթակի օպերատորի ծառայությունների օգտագործմամբ սպառողին առաջարկում և (կամ) իրացնում են ապրանքներ՝ մանրածախ առքուվաճառքի պայմանագրով կամ սպառողին ապրանքի իրացում նախատեսող այլ պայմանագրով՝ ապրանքների փոխադարձ էլեկտրոնային առևտրի շրջանակներում.
էլեկտրոնային առևտրի մասնագիտացված մասնակիցներ՝ վաճառողներ, էլեկտրոնային առևտրային հարթակների օպերատորներ.
հարակից ծառայություններ՝ ապրանքների փոխադարձ էլեկտրոնային առևտրի իրականացման հետ կապված ծառայություններ.
ապրանք՝ ապրանքների փոխադարձ էլեկտրոնային առևտրի շրջանակներում իրացվող թվային ապրանքներ, ցանկացած շարժական գույք, ինչպես նաև անդամ պետությունների օրենսդրությանը համապատասխան անշարժ գույքին հավասարեցված այլ տեղափոխվող իրեր.
լիազորված մարմիններ՝ անդամ պետությունների պետական իշխանության մարմիններ, որոնք, անդամ պետությունների օրենսդրությանը համապատասխան, իրականացնում են ապրանքների փոխադարձ էլեկտրոնային առևտրի կարգավորման միջոցների ընդունումը և (կամ) կիրառումը, ինչպես նաև ապրանքների շրջանառության նկատմամբ հսկողությունն ու սպառողների իրավունքների պաշտպանությունը.
էլեկտրոնային առևտրի մասնակիցներ՝ էլեկտրոնային առևտրի մասնագիտացված մասնակիցներ, հարակից ծառայություններ մատակարարող անձինք ու սպառողներ.
թվային ապրանք՝ թվային տեխնոլոգիաների օգնությամբ ամրագրված (թվային ձևաչափի վերածված) արտադրանք, որը նախատեսված է էլեկտրոնային առևտրային հարթակում սպառողին իրացվելու համար, այդ թվում՝ էլեկտրոնային հաշվիչ մեքենաների համար նախատեսված ծրագրեր և ծրագրերի տարրեր (ներառյալ ծրագրի միջոցով ստեղծված տեսալսողական ցուցադրումները), հնչյունագրեր, տեսալսողական ստեղծագործություններ, մուլտիմեդիային արտադրանք և մտավոր գործունեության այլ արդյունքներ։ Թվային ապրանքը չի ներառում անդամ պետության օրենսդրությանը համապատասխան սահմանվող թվային նշանները (թոքենները), վիրտուալ (թվային) ակտիվները, թվային ֆինանսական ակտիվները, այլ թվային իրավունքներ ու թվային արժույթներ.
էլեկտրոնային առևտրային հարթակ՝ ծրագրաապարատային համալիր կամ տեղեկատվական-հեռահաղորդակցական համակարգ (այդ թվում՝ կայք կամ կայքի մի մասը՝ «Ինտերնետ» տեղեկատվական-հեռահաղորդակցական ցանցում, էլեկտրոնային հաշվիչ մեքենաների համար նախատեսված ծրագիր), որոնցով ապահովվում է ապրանքների փոխադարձ էլեկտրոնային առևտրի իրականացման հնարավորությունը (այդ թվում՝ սպառողին ծանոթացնելու համար վաճառողի կողմից ապրանքի վաճառքի մասին առաջարկներ տեղադրելու, ապրանքը գովազդելու, մանրածախ առքուվաճառքի կամ սպառողին ապրանքի իրացում նախատեսող այլ պայմանագրեր կնքելու, ապրանքի մասով հաշվարկների, սպառողին ապրանքի առաքումը կազմակերպելու միջոցով):
Սույն համաձայնագրում գործածվող մյուս հասկացություններն ընկալվում են Պայմանագրով և Միության շրջանակներում միջազգային պայմանագրերով սահմանված իմաստներով։
Հոդված 3
Ապրանքների փոխադարձ էլեկտրոնային առևտրի իրականացումը
1.	Պայմանագրի դրույթներին համապատասխան՝ ապրանքների փոխադարձ էլեկտրոնային առևտրի շրջանակներում ապահովվում է ապրանքների և հարակից ծառայությունների ազատ տեղաշարժը։
2.	Հարակից ծառայությունները, որոնք ներառված չեն ծառայությունների այն ոլորտների (ենթաոլորտների) ցանկում, որոնցում գործում է Եվրասիական տնտեսական միության շրջանակներում ծառայությունների միասնական շուկան՝ բացառությամբ ֆինանսական և տրանսպորտային ծառայությունների, ներառվում են այդ ցանկում Եվրասիական տնտեսական բարձրագույն խորհրդի կողմից որոշման ընդունման միջոցով՝ Պայմանագրի XV բաժնով և «Ծառայությունների առևտրի, հիմնադրման, գործունեության և ներդրումների իրականացման մասին» արձանագրությամբ (Պայմանագրի թիվ 16 հավելված) սահմանված կարգով և պայմաններով։
3.	Հարակից ֆինանսական և տրանսպորտային ծառայությունների մատակարարումն իրականացվում է համապատասխանաբար «Ֆինանսական ծառայությունների մասին» արձանագրությանը (Պայմանագրի թիվ 17 հավելված) և «Համակարգված (համաձայնեցված) տրանսպորտային քաղաքականության մասին» արձանագրությանը (Պայմանագրի թիվ 24 հավելված) համապատասխան:
4.	Ապրանքների փոխադարձ էլեկտրոնային առևտրի շրջանակներում թվային ապրանքների ազատ տեղափոխումն ապահովելու նպատակով անդամ պետությունները չեն սահմանում ծրագրային ապահովման սկզբնական ծածկագրի փոխանցման և դրա հասանելիության տրամադրման պահանջներ՝ որպես իրենց շուկա մուտք գործելու պայման։
Նշված դրույթը չի տարածվում տեղեկատվության կրիպտոգրաֆիկ պաշտպանության միջոցների փոխադարձ էլեկտրոնային առևտրի վրա։
5.	Ապրանքների փոխադարձ էլեկտրոնային առևտրի շրջանակներում էլեկտրոնային առևտրային հարթակների օպերատորները ցանկացած անդամ պետության վաճառողներին և ապրանքներին իրենց ծառայությունների հասանելիությունը տրամադրում և այդ ծառայությունները մատուցում են ոչ պակաս բարենպաստ պայմաններով, քան այն պայմանները, որոնք տրամադրվում են իրենց կամ մյուս անդամ պետության վաճառողներին և ապրանքներին։

Հոդված 4
Ապրանքների փոխադարձ էլեկտրոնային առևտրի կարգավորումը
1.	Ապրանքների փոխադարձ էլեկտրոնային առևտրի կարգավորման և էլեկտրոնային առևտրի մասնակիցների իրավունքների ու օրինական շահերի ապահովման նպատակով Եվրասիական տնտեսական հանձնաժողովի (այսուհետ՝ Հանձնաժողով) խորհուրդը սահմանում է՝
ա)	էլեկտրոնային առևտրի մասնագիտացված մասնակիցներին ներկայացվող պահանջները՝ մանրածախ առքուվաճառքի կամ սպառողին ապրանքի իրացում նախատեսող այլ պայմանագրի կնքման վերաբերյալ հրապարակային օֆերտայի բովանդակության, ինչպես նաև դրա հրապարակման և փոփոխության մասին ծանուցման կարգի մասով.
բ)	էլեկտրոնային առևտրային հարթակի օպերատորներին ներկայացվող պահանջները՝ իրենց կողմից վաճառողներին ծառայություններ տրամադրելու վերաբերյալ հրապարակային օֆերտայի հրապարակման և դրա փոփոխության մասին ծանուցման կարգի մասով.
գ)	տվյալ ապրանքի, վաճառողի և էլեկտրոնային առևտրային հարթակի օպերատորի մասին տեղեկությունների և այլ անհրաժեշտ տեղեկությունների ցանկը, որոնք պետք է պարտադիր տրամադրվեն էլեկտրոնային առևտրի մասնագիտացված մասնակիցների կողմից վաճառքի համար ապրանքն առաջարկվելու պահի դրությամբ.
դ)	էլեկտրոնային առևտրի մասնակիցների միջև վեճերի մինչդատական կարգավորման կարգի պահանջները, այդ թվում՝ սպառողների իրավունքների պաշտպանության ընկերությունների, ինչպես նաև էլեկտրոնային առևտրի մասնագիտացված մասնակիցների և նրանց միավորումների բազայի վրա, եթե այդպիսի միավորումների գործունեությունը չի հակասում անդամ պետության օրենսդրությանը.
ե)	պայմանագրի կատարման ընթացքի մասին սպառողին տեղեկացնելու համար ներկայացվող պահանջները.
զ)	ապրանքի վերադարձման պայմանները.
է)	դրամական միջոցների վերադարձման պայմաններն ու ժամկետները։
2.	Հանձնաժողովի խորհուրդն անհրաժեշտության դեպքում հաստատում է ծրագրաապարատային համալիրը կամ տեղեկատվական հեռահաղորդակցական համակարգը (այդ թվում՝ «Ինտերնետ» տեղեկատվական-հեռահաղորդակցական ցանցում կայքը կամ կայքի մի մասը, էլեկտրոնային հաշվիչ մեքենաների համար նախատեսված ծրագիրը) ապրանքների փոխադարձ էլեկտրոնային առևտրի շրջանակներում էլեկտրոնային առևտրային հարթակին դասելու չափանիշների ցանկը։
3.	Էլեկտրոնային առևտրային հարթակի օպերատորի կողմից պայմանագրով ապրանքն ինքնուրույն իրացվելու դեպքում էլեկտրոնային առևտրային հարթակի այդ օպերատորը համարվում է նաև վաճառող։
4.	Հանձնաժողովը ձևավորում է այն ապրանքների ռեեստրը, որոնց իրացումն «Ինտերնետ» տեղեկատվական-հեռահաղորդակցական ցանցի միջոցով արգելված կամ սահմանափակված է անդամ պետությունների տարածքներում՝ դրանց օրենսդրությանը համապատասխան, և այն զետեղում է «Ինտերնետ» տեղեկատվական-հեռահաղորդակցական ցանցում՝ Միության պաշտոնական կայքում։
Նշված ռեեստրի ձևավորման և վարման կարգը հաստատվում է Հանձնաժողովի կողմից։


Հոդված 5
Սպառողների իրավունքները և դրանց պաշտպանությունը
1.	Սպառողների իրավունքների պաշտպանությունն իրականացվում է անդամ պետությունների կողմից՝ հաշվի առնելով ապրանքների փոխադարձ էլեկտրոնային առևտրի առանձնահատկությունները՝ առևտրի այլ ձևերի համար նախատեսվածից ոչ ցածր մակարդակով՝ Պայմանագրին և այն անդամ պետության օրենսդրությանը համապատասխան, որի տարածքում գտնվում է սպառողը:
2.	Սպառողն իրավունք ունի հրաժարվելու պատշաճ որակի ապրանքից մինչև ապրանքի հանձնումը կամ սպառողին դրա հանձնման օրվանից 14 օրացուցային օրվա ընթացքում վերադարձնելու ապրանքը՝ հաշվի առնելով սույն համաձայնագրի 4-րդ հոդվածի 1-ին կետի «զ» ենթակետին համապատասխան սահմանվող՝ ապրանքների վերադարձման պայմանները։ Անդամ պետությունները կարող են սահմանել ավելի երկար ժամկետներ, որոնց ընթացքում սպառողն իրավունք ունի հրաժարվելու պատշաճ որակի ապրանքից:
3.	Պատշաճ որակի ապրանքից սպառողի հրաժարվելու դեպքում էլեկտրոնային առևտրի մասնագիտացված մասնակիցը նրան է վերադարձնում վերջինիս կողմից պայմանագրով վճարված դրամական միջոցները՝ սույն համաձայնագրի 4-րդ հոդվածի 1-ին կետի «է» ենթակետին համապատասխան սահմանված ժամկետներում։
4.	Էլեկտրոնային առևտրային հարթակի օպերատորն աջակցում է վաճառողների և սպառողների փոխգործակցությանը՝ նրանց միջև ծագող վեճերի մինչդատական կարգավորման նպատակով։
5.	Էլեկտրոնային առևտրի մասնագիտացված մասնակիցն ինքնուրույն է որոշում ապրանքի դիմաց վճարման եղանակների կիրառման հնարավորությունը՝ այն անդամ պետության օրենսդրության պահանջներին համապատասխան, որտեղ գտնվում է սպառողը, այդ թվում՝ անդամ պետությունների ազգային վճարային համակարգերի (գործիքների) կիրառմամբ։
Հոդված 6
Գովազդային էլեկտրոնային հաղորդագրությունները
Ապրանքների փոխադարձ էլեկտրոնային առևտրի շրջանակներում՝
թույլատրվում է ուղարկել գովազդային էլեկտրոնային հաղորդագրություններ, եթե սպառողը համաձայնում է դրանց ստացմանը.
սպառողին հնարավորություն է ընձեռվում հրաժարվելու գովազդային էլեկտրոնային հաղորդագրություններ ստանալուց։

Հոդված 7
Ապրանքների փոխադարձ էլեկտրոնային առևտրի ոլորտում 
օգտագործվող տվյալները
1.	Անդամ պետություններն ապահովում են էլեկտրոնային առևտրի մասնակիցներին այն բաց տվյալների ազատ հասանելիության տրամադրումը, որոնց ցանկը հաստատում է Հանձնաժողովի խորհուրդը։
2.	Ապրանքների փոխադարձ էլեկտրոնային առևտրի շրջանակներում օգտագործվող անձնական տվյալների հավաքումը, մշակումը և պահպանումը սահմանափակելու կամ արգելելու պահանջներն անդամ պետության կողմից հավասարապես սահմանվում և կիրառվում են ինչպես էլեկտրոնային առևտրի իր մասնակիցների, այնպես էլ մյուս անդամ պետությունների էլեկտրոնային առևտրի մասնակիցների նկատմամբ։
Անդամ պետությունները սույն համաձայնագրի 11-րդ հոդվածով նախատեսված ժամկետում տեղեկացնում են Հանձնաժողովին նշված պահանջները սահմանելու մասին։
3.	Էլեկտրոնային առևտրի մասնագիտացված մասնակիցներն ու հարակից ծառայություններ տրամադրող անձինք իրավունք ունեն ինքնուրույն սահմանելու այն անդամ պետությունը, որի տարածքում նրանք տեղադրում և պահպանում են իրենց կայքերի տվյալները՝ բացառությամբ անձնական տվյալների և սահմանափակ տարածման այլ տեղեկությունների, եթե անդամ պետությունների օրենսդրությամբ այլ բան սահմանված չէ էլեկտրոնային առևտրի իր մասնագիտացված մասնակիցների և հարակից ծառայություններ տրամադրող անձանց առնչությամբ։
Նշված դրույթը չի կիրառվում անդամ պետության կողմից այն կայքի տվյալների պահպանմանը ներկայացվող պահանջների սահմանման դեպքում, որն օգտագործում է այդ անդամ պետության դոմենային անվանումը՝ «Ինտերնետ» տեղեկատվական-հեռահաղորդակցական ցանցի հատվածում։

Հոդված 8
Էլեկտրոնային փաստաթղթերը
1.	Էլեկտրոնային փաստաթղթաշրջանառության ազգային օպերատորների և վստահված երրորդ կողմերի մասնակցությամբ՝ Հանձնաժողովի խորհուրդը սահմանում է էլեկտրոնային առևտրի մասնագիտացված մասնակիցների, ինչպես նաև հարակից ծառայություններ տրամադրող անձանց միջև էլեկտրոնային փաստաթղթաշրջանառության բազային մոդելը՝ այդ փաստաթղթաշրջանառության շրջանակներում էլեկտրոնային փաստաթղթերի և էլեկտրոնային թվային ստորագրության (էլեկտրոնային ստորագրության) փոխադարձ ճանաչման նպատակով։
Էլեկտրոնային առևտրի մասնագիտացված մասնակիցներն ու հարակից ծառայություններ տրամադրող անձինք ինքնուրույն են որոշում ապրանքների փոխադարձ էլեկտրոնային առևտրի շրջանակներում կիրառվող փաստաթղթաշրջանառության տեսակը (էլեկտրոնային և (կամ) թղթային)։ Էլեկտրոնային փաստաթղթաշրջանառություն իրականացնելիս օգտագործվում է նշված բազային մոդելը։
2.	Անդամ պետություններում կիրառվող էլեկտրոնային փաստաթղթերի, դրանց կառուցվածքների և ձևաչափերի ռեեստրը, ինչպես նաև էլեկտրոնային փաստաթղթաշրջանառության կիրառման համար անհրաժեշտ մյուս ռեեստրները տեղադրվում են «Ինտերնետ» տեղեկատվական-հեռահաղորդակցական ցանցում՝ Միության պաշտոնական կայքում։ Նշված միասնական ռեեստրների ձևավորումն ու վարումն իրականացվում են Հանձնաժողովի կողմից հաստատվող կարգով։
3.	Էլեկտրոնային առևտրի մասնագիտական մասնակիցների և հարակից ծառայություններ մատուցող անձանց հետ լիազորված մարմինների անդրսահմանային տեղեկատվական փոխգործակցության ժամանակ անդամ պետությունը ճանաչում է այդ մյուս անդամ պետության օրենսդրությանը համապատասխան էլեկտրոնային թվային ստորագրությամբ (էլեկտրոնային ստորագրությամբ) ստորագրված էլեկտրոնային փաստաթղթերի իսկությունը (վավերականությունը) այն դեպքում, երբ այդպիսի էլեկտրոնային փաստաթղթերի իսկությունը (վավերականությունը) հաստատվել է առաջին անդամ պետության վստահված երրորդ կողմից ստացված տեղեկատվության հիման վրա՝ Հանձնաժողովի կողմից սահմանվող կարգով։ 

Հոդված 9
Անդամ պետությունների օրենսդրության մոտարկումը
Հանձնաժողովի հարթակում անցկացվում են ապրանքների փոխադարձ էլեկտրոնային առևտրի ոլորտում անդամ պետությունների օրենսդրության մոտարկման հարցերով կանոնավոր խորհրդակցություններ։

Հոդված 10
Լիազորված մարմինների փոխգործակցությունը
1.	Անդամ պետությունները սահմանում են սույն համաձայնագրի իրագործման և (կամ) ապրանքների փոխադարձ էլեկտրոնային առևտրի ոլորտում գործունեության համակարգման համար պատասխանատու մարմինները և այդ մասին ծանուցում են Հանձնաժողովին:
2.	Անդամ պետությունները միմյանց աջակցություն են ցուցաբերում սույն համաձայնագրով կարգավորող հարցերի վերաբերյալ լիազորված մարմինների միջև փոխգործակցությունն ապահովելու նպատակով։
Ապրանքների փոխադարձ էլեկտրոնային առևտրի ոլորտում խախտումների կանխման և փոխգործակցության արդյունավետության ապահովման համար, այդ թվում՝ տեղեկատվության փոխանակման նպատակով, լիազորված մարմինները կարող են կնքել երկկողմանի և բազմակողմանի համաձայնագրեր:
3.	Լիազորված մարմինների փոխգործակցությունը ներառում է՝
ա)	տեղեկատվության օպերատիվ փոխանակումը.
բ)	էլեկտրոնային առևտրի մասնակիցների իրավունքների ու օրինական շահերի խախտումների կանխարգելման մեխանիզմի ստեղծումը.
գ)	սպառողների իրավունքների պաշտպանության ոլորտում խնդրահարույց հարցերի և իրավիճակների շուրջ խորհրդակցությունների և համատեղ քննարկման անցկացումը։
4.	Անդամ պետություններից մեկի լիազորված մարմինները մյուս անդամ պետությունների լիազորված մարմիններին և Հանձնաժողովին կարճ ժամկետներում տեղեկացնում են էլեկտրոնային առևտրի ցանկացած մասնակցի՝ հայտնի դարձած այն գործողությունների մասին, որոնք այդ անդամ պետության տարածքում կամ մյուս անդամ պետությունների տարածքներում կարող են վնաս պատճառել մարդկանց առողջությանը կամ անվտանգությանը, կենդանիներին, բույսերին կամ շրջակա միջավայրին։

Հոդված 11 
Ծանուցումները
1.	Լիազորված մարմինները Հանձնաժողով են ուղարկում ապրանքների փոխադարձ էլեկտրոնային առևտրի հետ կապված հարցերը կարգավորող նորմատիվ իրավական ակտերի ռուսերեն պատճենները (ռուսերեն թարգմանությամբ)՝ դրանց ընդունման օրվանից ոչ ուշ, քան 10 օրացուցային օր հետո։
2.	Հանձնաժողովը տեղադրում է նորմատիվային իրավական ակտերի ստացված պատճեններն «Ինտերնետ» տեղեկատվական-հեռահաղորդակցական ցանցում՝ Միության պաշտոնական կայքում։

Հոդված 12
Վեճերի լուծումը
Սույն համաձայնագրի մեկնաբանման և (կամ) կիրառման հետ կապված վեճերը կարգավորվում են Պայմանագրով սահմանված կարգով։

Հոդված 13
Համաձայնագրում փոփոխություններ կատարելը
Անդամ պետությունների փոխադարձ համաձայնությամբ սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և սույն համաձայնագրի անբաժանելի մասն են կազմում։

Հոդված 14
Եզրափակիչ դրույթներ
1.	Սույն համաձայնագիրը Միության շրջանակներում կնքված միջազգային պայմանագիր է և ընդգրկվում է Միության իրավունքի կազմում։
2.	Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 180 օրը լրանալուց հետո:
Կատարված է Չոլպոն–Աթա քաղաքում, 2026 թվականի օգոստոսի 7-ին, մեկ բնօրինակից՝ ռուսերեն։
Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

	Հայաստանի Հանրապետության կողմից՝
	Բելառուսի Հանրապետության կողմից՝
	Ղազախստանի Հանրապետության կողմից՝
	Ղրղզստանի Հանրապետության կողմից՝
	Ռուսաստանի Դաշնության կողմից՝

